અમદાવાદ– શેરબજારમાં બીજા દિવસે તેજીની આગેકૂચ રહી હતી. અમેરિકન સ્ટોક માર્કેટની મજબૂતી પાછળ એશિયાઈ અને યુરોપિયન સ્ટોક માર્કેટ પ્લસ હતા. આથી ભારતીય શેરબજારમાં નવા વિશ્વાસનું વાતાવરણ સર્જાયું હતું, અને તેજીવાળા ખેલાડીઓએ નવી લેવાલી ચાલુ રાખી હતી. આજે બજાર ખુલતાની સાથે જ સેન્સેક્સે 32,000ની સપાટી કૂદાવી દીધી હતી. ગઈકાલે સોમવારે નિફટીએ 10,000ની અતિમહત્વની સપાટી વટાવી હતી. ટ્રેડિંગ સેશનને અંતે બીએસઈ સેન્સેક્સ વધુ 276.50(0.87 ટકા) ઉછળી 32,158.66 બંધ રહ્યો હતો. અને એનએસઈ નિફટી ઈન્ડેક્સ 87(0.87 ટકા) ઉછળી 10,093.05 બંધ થયો હતો.